Edmund Joensen (SP), 2009-09-08:
Bloktilskudet til Færøerne er med på forslaget til finanslov for 2010.
Det drejer sig om en post på 615,5 mio. kr.
Et hul på denne størrelse er ganske stort efter færøsk målestok – det samlede færøske budget er til sammenligning på ca. 4,5 mia. kr.
Imens den danske regering fastholder og udbygger den offentlige service og velfærd, står velfærden for skud i Færøerne.
Besparelser og nedskæringer i den offentlige sektor er på dagsordenen, og i det lys er tilskuddet fra staten særdeles vigtigt.
Under tidligere debatter her i Folketinget har jeg omtalt muligheden for at genindføre dyrtidsreguleringen af bloktilskuddet til Færøerne.
I 2002 blev det politisk besluttet, populært sagt, at fastfryse bloktilskuddet på det nuværende niveau – en beslutning og et ønske, som regeringen i København naturligvis efterkom.
Fastfrysningen koster over 100 mio. kr. i Færøernes budget og underminerer med tiden bloktilskuddets reelle værdi.
Den alvorlige økonomiske situation i Færøerne taget i betragtning mener jeg, at det er påkrævet at genindføre dyrtidsreguleringen.
Det kan have en afgørende betydning for velfærden i Færøerne i de kommende år.
Bloktilskuddet for 2010 skal genforhandles her til efteråret.
Det er en oplagt mulighed for at komme af med fastfrysningen og genetablere den reelle værdi.
Det er mit håb, at landsstyret og regeringen opnår enighed herom.
Folketingets Færøudvalg har netop besøgt Færøerne, og medlemmerne har bl.a. fået et aktuelt billede af Færøernes økonomiske situation.
Den globale økonomiske nedsmeltning har også ramt Færøerne, og de offentlige indtægter svigter, især afgifter og skatteindtægter.
Der er dog nogle positive aspekter.
Det er også positivt, at arbejdsløshedsunderstøttelsen er forhøjet i en periode med stigende arbejdsløshed i fiskeindustrien, i byggesektoren og – med al sandsynlighed – i den nærmeste fremtid også inden for den offentlige sektor.
Det er med stor glæde, at vi har modtaget nyheden om, at den økonomiske nedsmeltning er standset, selv om der ikke er nogen, der forventer, at et opsving ligger lige om hjørnet.
Derfor forbereder de fleste sig stadig til en tid med økonomiske udfordringer.
Det, der virkelig har sikret den grundlæggende økonomiske stabilitet i Færøerne, er de to bank- og kreditpakker, som Folketinget har stemt igennem, og som regeringen har iværksat med virkning for den finansielle sektor i Færøerne.
Uden bankpakkerne ville Færøernes banker stå uden adgang til den likviditet, der i de seneste måneder har været livsvigtig.
Og uden deltagelse i eksportkreditfaciliteterne, som Folketinget også har muliggjort, ville vores eksportvirksomheder mangle finansiering af den livsvigtige eksport, som Færøerne i stor grad bygger velfærden på.
Det er et uomtvisteligt faktum, at rigsfællesskabet sikrer Færøernes økonomiske stabilitet.
Lad mig for god ordens skyld fastslå, at den kommende tid bliver udfordrende for Færøerne.
Der skal skabes flere og større indtægter til finansiering af velfærden, og det skal bl.a. ske ved at etablere et tættere samarbejde med EU.
Færøerne har en naturlig plads i den europæiske familie, og det er altafgørende, at Færøerne får del i den europæiske vækst.
Vores virksomheder skal have de bedste konkurrencebetingelser, og der skal etableres nye vækstmiljøer, der giver større indtægter til samfundet.
EU reviderer i disse måneder sin fiskeripolitik, og i kraft af sin ansøgning om EU-medlemskab vil Island utvivlsomt få sine fingeraftryk på unionens fremtidige politik på fiskeriområdet.
Island er en af Færøernes største konkurrenter, og derfor er det afgørende, at Færøerne også kommer i dialog med EU om den fremtidige fiskeripolitik.
Det er nu, vi skal være med.
Tilknytning til EU er naturligvis en færøsk afgørelse, men på den anden side er det også et fælles anliggende.
Jeg håber derfor, at landsstyret og regeringen vil samarbejde om Færøernes fremtidige tilknytning til EU.
Her til sidst vil jeg kvittere for, at bloktilskuddet er med på finanslovforslaget og gentage mit ønske om, at dyrtidsreguleringen genindføres.
Det er der brug for.